Source: https://kosice.dnes24.sk/sud-sa-opat-zaoberal-byvalym-bossom-kosickej-mafie-borza-sa-polepsil-opusti-vazenie-po-takmer-20-rokoch-321569
Timestamp: 2019-02-16 18:37:04+00:00

Document:
Súd sa opäť zaoberal bývalým bossom košickej mafie: "Borža" sa polepšil, opustí väzenie po takmer 20 rokoch | Košice24.sk
Súd sa opäť zaoberal bývalým bossom košickej mafie: "Borža" sa polepšil, opustí väzenie po takmer 20 rokoch
Dušan Borženský alias Borža je známa postava košického podvsetia z čias divokých 90. rokov. Za mrežami je takmer dve desaťročia.
Aktualizované 1. február 2019 2019 15:51
„Z môjho pohľadu veľmi pozitívna reakcia, sme radi. Samozrejme, ešte to nie je ukončené“, reagoval po súdnom rozhodnutí obhajca odsúdeného Tibor Bacsó. Podľa neho spolu s Borženským veria, že ho košický krajský súd pustí na slobodu. "Súd dal splnené všetky podmienky pre pozitívne rozhodnutie,“ do­dal.
Košický okresný súd vyhovel žiadosti odsúdeného o podmienečné prepustenie na slobodu i v júli 2018, prokurátor podal proti rozhodnutiu sťažnosť. Krajský súd v septembri napadnuté uznesenie zrušil a okresnému súdu uložil, aby vo veci znovu konal a rozhodol.
Ten sa vo svojom prvom rozhodnutí o podmienečnom prepustení opieral o pozitívne odporúčanie väzenského ústavu, znalecký posudok psychologičky, záruky občianskeho združenia Maják nádeje, ako aj výpoveď samotného odsúdeného.
HLASUJTE: Vitajte v centre Košíc: Historické skvosty zívajú prázdnotou. Ktoré kazia imidž?
Súd to dôkladne posúdil
Ako na verejnom pojednávaní uviedla sudkyňa, košický okresný súd prehodnotil všetky vykonané dôkazy a prípad posúdil veľmi citlivo. Naďalej tvrdí, že všetky podmienky pre podmienečné prepustenie sú naplnené.
Pripomenula tiež, že okresný súd akceptoval návrh krajského súdu, a to že dokazovanie bolo doplnené o ďalší znalecký posudok z odboru psychológia. Mala sa ním odstrániť námietka týkajúca sa rozdielov dvoch posudkov, ktoré boli vykonané v krátkom časovom intervale.
Krajský súd vytýkal aj to, že podľa záveru Ústavu na výkon trestu odňatia slobody odsúdený len čiastočne preukazuje splnenie podmienok pre podmienečné prepustenie.
Podľa sudkyne bolo hodnotenie podrobne preskúmané, hodnotiace kritéria označila minimálne za zvláštne. Nedostatočné vysporiadanie sa so skutočnosťou, že Borženský po prepustení na slobodu uvažuje v prípade neuplatnenia sa na Slovensku o odchode do Anglicka, bolo podľa nej vyriešené vypočutím odsúdeného aj jeho kamaráta, ktorý by mu v zahraničí pomohol získať prácu.
Prokurátor nesúhlasí
Krajskému súdu sa prvé rozhodnutie toho okresného nepáčilo ani vzhľadom na to, že v marci 2018 bola schválená dohoda o vine a treste, prostredníctvom ktorej sa upustilo od uloženia súhrnného trestu, keďže uložený výnimočný súhrnný trst v trvaní 23 rokov vyhodnotil za dostačujúci.
„Zdieľam názor, spolu s prísediacimi, teda tento senát, že upustenie od uloženia súhrnného trestu nevylučuje podmienčné prepustenie z výkonu trestu odňatia slobody,“ vysvetlila sudkyňa.
Prokuratúra nesúhlasí ani s druhým rozhodnutím okresného súdu. „Podľa nášho názoru neboli splnené podmienky na podmienečné prepustenie odsúdeného. Správanie odsúdeného vo výkone trestu odňatia slobody nemožno posudzovať izolovane od iných okolností, napríklad od charakteru trestnej činnosti, ktorej sa dopustil odsúdený a tiež celého jeho doterajšieho života. Súd nevyhovel nášmu návrhu na výsluch znalca, my sme podali sťažnosť a budeme sa domáhať nového konania, aby bol znalec vypočutý,“ uviedol hovorca Krajskej prokuratúry Košice Milan Filičko.

References: Súd 
 súd 
 súd 
 súd 

Súd 
 súd 
 súd 
 súd 
 Súd